En ærgerlig arrangør har i dag aflyst motionscykelløbet 'Carlos Sastre Classic og Cykelstafetten Spar Nord Rebild', der havde den tidligere Tour de France-vinder Carlos Sastre som det helt store trækplaster. - Det giver ingen mening at gennemføre et cykelløb med så få deltagere, og hvis det ikke er det, som cykelmotionisterne i Nordjylland vil have, så må vi jo blot tage det til efterretning, siger en ærgerlig løbsarrangør Ole Egeblad. - Selv om der er 14 dage til afviklingen, så er antallet af tilmeldte så lavt, at det ikke giver mening, at gennemføre den store cykelevent, og arrangørerne tror ikke på det helt store ryk-ind de næste par uger, uddyber han. Arrangøren siger, at antallet af cykelevents er eksploderet de seneste år, og dermed er alle arrangørerne pressede. Kun 100 havde meldt sig til op til aflysningen, det tal skulle have heddet 300, hvis løbet skulle have været gennemført. Alle tilmeldte vil få deres tilmeldingsgebyr refunderet.

Opsummering:
Det store trækplaster Carlos Sastre trak ikke nok. Carlos Sastre Classic og Cykelstafetten Spar Nord Rebild aflyses.